Lista epizoda serije Lost

***[[Lost|Izgubljeni]]*** (eng. *Lost*) je američka dramska televizijska serija koja se započela emitirati 22. rujna 2004. godine na televizijskoj mreži ABC. Seriju su kreirali J. J. Abrams i Damon Lindelof, a temeljena je na originalnom scenariju za pilot epizodu naziva *Nowhere* čiji je autor Jeffrey Lieber. Sveukupno je emitirano šest sezona serije uz mnogobrojne dodatne klipove i kratke video blogove te pregled ranijih epizoda. Televizijska mreža ABC službeno je objavila da će serija *Izgubljeni* završiti nakon emitiranja šeste sezone, a u konačnici je producirana i snimljena sveukupno 121 epizoda.

Radnja serije prati prošle, sadašnje i buduće događaje u životima preživjelih putnika zrakoplovne nesreće leta Oceanic 815. Putnici su se nalazili na letu koji je iz Sydneyja vodio u Los Angeles, a srušili su se na tropski otok negdje u južnom Pacifiku. Radnja također uključuje i živote ljudi koji su se u trenutku pada aviona već ranije nalazili na otoku - "Drugi" koji u početku zastrašuju preživjele, a kasnije postaju saveznici te skupinu ljudi koji dolaze na otok brodom Kahana. Svaka epizoda sastoji se od dvije paralelne radnje: jedne koja se odvija na otoku i druge koja prati život glavnog lika epizode u nekom drugom vremenu. Druga paralelna radnja u šestoj sezoni odvija se u paralelnom svijetu, a prati događaje koji bi se odvili da se zrakoplov Oceanic 815 nikad nije srušio na otok.

U dolje navedenim tablicama kategorija "glavni lik" odnosi se na lik ili likove koji predstavljaju glavne aktere u paralelnoj radnji pojedinih epizoda. Kategorija "ukupan broj epizoda" odnosi se na broj epizode u kompletnoj seriji, a kategorija "broj epizode" odnosi se na broj epizode u određenoj sezoni. Kategorija "Gledanost u SAD-u (u milijunima)" odnosi se na broj Američkih gledatelja koji su gledali epizodu kada se ista prvi put emitirala.

Sveukupno je snimljena 121 epizoda serije *Izgubljeni* od kojih je posljednja emitirana 23. svibnja 2010. godine. Sve sezone izdane su na DVD-ovima za regije 1-4 te na Blu-rayu za regije A i B. U Hrvatskoj je kompletna serija izdana na DVD-ovima, a Nova TV je emitirala prve tri sezone serije.

## Pregled serije

## Pregled sezona
### Prva sezona (2004. − 2005.)
Prva sezona serije *Izgubljeni* emitirala se u razdoblju od 22. rujna 2004. do 25. svibnja 2005. godine. Uz sveukupno dvadeset i četiri epizode koliko ih je emitirano tijekom prve sezone, dodatni video naziva *Lost: The Journey* prikazan je 27. travnja 2005. godine koji tajne otoka i likova postavlja u posebnu perspektivu, a sve prije emitiranja finala sezone.

Prva sezona započinje zrakoplovnom nesrećom koja uzrokuje pad leta Oceanic 815 na tropski otok nakon čega je skupina preživjelih putnika prisiljena surađivati zajedno kako bi preživjela. Međutim, njihov opstanak konstantno ugrožavaju tajanstveni događaji poput otkrivanja podzemnog okna, nepoznatog zvuka (bića) koje odjekuje džunglom te opasnih motiva originalnih naseljenika otoka poznatih pod imenom "Drugi". Razdoblje u kojem se odvija radnja prve sezone obuhvaća sveukupno 44 dana.

Otprilike 18,38 milijuna gledatelja sjedilo je pred malim ekranima u SAD-u tijekom originalnog emitiranja epizoda prve sezone.

### Druga sezona (2005. − 2006.)
Druga sezona televizijske serije *Izgubljeni* emitirala se u razdoblju od 21. rujna 2005. do 24. svibnja 2006. godine. Uz dvadeset i tri emitirane epizode, prikazane su i tri specijalne epizode kojima se gledatelje podsjetilo na dotadašnju radnju te ih se uvelo dublje u svijet misterija same serije. Tijekom druge sezone došlo je do nekoliko promjena u glumačkoj postavi. Ian Somerhalder koji je tumačio ulogu Boonea napustio je seriju dok se Malcolm David Kelley (koji je glumio Walta) pojavio u tek četiri nastavka. Michelle Rodriguez, Adewale Akinnuoye-Agbaje i Cynthia Watros pridružili su se glavnoj glumačkoj postavi kao Ana Lucia, Mr. Eko i Libby.

U drugoj sezoni gledatelji se upoznaju s novim likovima koji uključuju preživjele iz drugog dijela zrakoplova (repa) te ostale naseljenike na otoku. Otkriva se još više mitologije o samom otoku, a saznaje se i više informacija o ranijim životima glavnih junaka. Također se otkriva i postojanje organizacije Dharma Inicijativa, a polagano se saznaje i istina o Drugima. Radnja druge sezone odvija se u razdoblju od 23 dana.

Drugu sezonu serije gledalo je prosječno 15,5 milijuna ljudi.

### Treća sezona (2006. − 2007.)
Treća sezona serije *Izgubljeni* započela je s emitiranjem 4. listopada 2006. godine. Sveukupno su prikazane dvadeset i tri epizode raspoređene u dva dijela. U prvom dijelu emitirano je šest epizoda šest tjedana za redom. Nakon toga uslijedila je pauza od dvanaest tjedana pa je ostatak sezone od šesnaest epizoda prikazan u prvoj polovici 2007. godine. Uz redovite epizode emitirane su i dvije posebne: *Lost: A Tale of Survival* koja je emitirana tjedan dana prije premijere sezone te *The Lost Survivor Guide* koja je emitirana uz sedmu epizodu kada se serija vratila na male ekrane nakon dvanaesto-tjedne pauze.

Glumci Harold Perrineau Jr., Maggie Grace, Michelle Rodriguez i Cynthia Watros koji su u seriji tumačili likove Michaela, Shannon, Ane Lucije i Libby otišli su iz serije nakon završetka druge sezone. Glumica Elizabeth Mitchell postala je članom glavne glumačke postave kao Juliet, a pridružili su joj se Kiele Sanchez i Rodrigo Santoro u ulogama ranije nikad viđenih preživjelih putnika zrakoplovne nesreće (Nikki i Paulo).

Radnja treće sezone direktno se nastavlja na drugu, 67 dana nakon pada aviona Oceanic 815 na otok: tajanstveni Drugi drže u zatočeništvu troje preživjelih. Tijekom sezone gledatelji otkrivaju još više informacija o Drugima kao i o Dharma Inicijativi. Preživjeli se non-stop suočavaju s prijetnjama svojih neprijatelja te se još više međusobno zbližavaju. Pred kraj sezone preživjeli pokušavaju stupiti u kontakt s obližnjim brodom za koji vjeruju da ih je došao spasiti. Radnja treće sezone odvija se u razdoblju od 24 dana.

Treću sezonu serije gledalo je prosječno 15 milijuna ljudi.

### Četvrta sezona (2008.)
Četvrta sezona serije *Izgubljeni* emitirala se u razdoblju od 31. siječnja 2008. do 29. svibnja 2008. godine. Produkcija na sezoni započela je u kolovozu 2007. godine i naglo je prekinuta zbog štrajka scenarista. Originalni plan bio je prikazati šesnaest epizoda odjednom (bez prekida u roku od šesnaest tjedana). Međutim, nakon što je štrajk završio ipak je odlučeno da će se sezona podijeliti u dva dijela. Damon Lindelof i Carlton Cuse zamolili su mrežu ABC da im odobri trosatno finale sezone što se u konačnici i dogodilo. Zbog izgubljenog vremena uslijed štrajka scenarista odlučeno je da će se između osme i devete epizode sezone napraviti mini-pauza od mjesec dana.

Glumci Adewale Akinnuoye-Agbaje, Dominic Monaghan, Kiele Sanchez i Rodrigo Santoro koji su tumačili likove Mr. Eka, Charlieja, Nikki i Paula otišli su iz serije na kraju treće sezone, a Harold Perrineau vratio se u četvrtoj sezoni među glavne likove. Uz njega troje novih glumaca pridružilo se glavnoj glumačkoj postavi: Jeremy Davies, Ken Leung i Rebecca Mader koji su tumačili likove Daniela Faradaya, Milesa Straumea i Charlotte Lewis.

Radnja četvrte sezone direktno se nastavlja na priču iz treće sezone, 91 dan nakon zrakoplovne nesreće. Sezona se fokusira na preživjele koji se podijele u dvije skupine nakon što stupe u kontakt s obližnjim brodom. Kroz sezonu gledatelji također prate i radnju koja se odvija u budućnosti, a koja prati živote "Oceanicove šestorke" - pet preživjelih i malog Aarona koji su u nekom trenutku uspjeli otići s otoka i vratiti se svojim starim životima. Radnja sezone odvija se u razdoblju od 17 dana.

Četvrtu sezonu gledalo je prosječno 13,4 milijuna ljudi.

### Peta sezona (2009.)
Peta sezona serije *Izgubljeni* emitirala se u razdoblju od 21. siječnja 2009. do 13. svibnja 2009. godine, a sveukupno je prikazano 17 epizoda. Prije premijere sezone emitiran je video klip u kojem se prikazuju svi važni događaji iz prethodne četiri sezone. Peta sezona svojom radnjom prati događaje koji se odvijaju u dva različita vremenska razdoblja. Prva radnja se odvija na otoku gdje ostatak preživjelih kaotično započne skakati kroz vrijeme u prošlost i budućnost nakon što je Ben pomaknuo otok u vremenu i prostoru te se fokusira na događaje kada Locke uspije zaustaviti skakanje kroz vrijeme i ode s otoka. Druga radnja prati događaje van otoka koji su uslijedili nakon Lockeove smrti; Jack i Ben ponovno se udružuju s ostatkom Oceanicove šestorke kako bi se skupa s Lockeovim mrtvim tijelom vratili na otok. Drugi dio pete sezone započinje nakon što skakanje kroz vrijeme završi, a Oceanicova šestorka se vrati na otok uz pomoć leta Ajira 316. Radnja nastavlja pratiti dvije odvojene radnje u dva različita vremenska razdoblja s tom iznimkom što se sada obje radnje odvijaju na otoku. Prva se odvija 1977. godine u kojoj je ostatak preživjelih ostao nakon što je Locke uspio stopirati skakanje kroz vrijeme. Također, u to isto razdoblje dolaze i neki pripadnici skupine Oceanicova šestorka nakon što se uspiju vratiti na otok. Druga radnja odvija se 2007. godine nakon što je let Ajira 316 prisiljen sletjeti na otok.

Glumac Harold Perrineau koji tumači lik Michaela Dawsona napustio je seriju na kraju četvrte sezone. Tijekom pete sezone ugovor glumice Emilie de Ravin koja tumači ulogu Claire Littleton stavljen je na čekanje, ali se ona vratila u šestoj i posljednjoj sezoni među glavne likove.

Petu sezonu gledalo je u prosjeku 11 milijuna ljudi.

### Šesta sezona (2010.)
Šesta i posljednja sezona započela je s emitiranjem 2. veljače 2010. godine dvosatnom epizodom prije koje je bila emitirana jednosatna rekapitulacija dotadašnje serije. Serija se nastavila emitirati 9. veljače u novom terminu (četvrtkom u 21 sat), a sveukupno je prikazano 18 epizoda u razdoblju od 16 tjedana. Posljednja epizoda emitirana je 23. svibnja 2010. godine. Finale serije započelo je dvosatnom rekapitulacijom prethodnih događaja, a završilo je dvo i pol satnom epizodom koja je ujedno označila i kraj serije.

U ovoj sezoni gledatelji su se prvi put upoznali s "paralelnom radnjom" (*flash-sideways*).

Jeremy Davies, Rebecca Mader i Elizabeth Mitchell koji su u seriji tumačili likove Daniela Faradaya, Charlotte Lewis i Juliet Burke nakon pete sezone napustili su seriju, ali su svo troje reprizirali svoje uloge u pojedinim epizodama šeste sezone. Bivši članovi glumačke postave koji su se do tada nalazili u sporednim ulogama kao što su Nestor Carbonell, Jeff Fahey i Zuleikha Robinson (koji su tumačili uloge Richarda Alperta, Franka Lapidusa i Ilane Verdansky) promaknuti su među glavne glumce, a Emilie de Ravin vratila se kao glavni lik Claire Littleton nakon što je bila odsutna tijekom pete sezone.

Većina bivših glumaca koji su ranije otišli iz serije vratila se u posljednjoj epizodi. Kako bi se na što ljepši način obilježila posljednja epizoda serije Sam Anderson, François Chau, L. Scott Caldwell, Jeremy Davies, Fionnula Flanagan, Maggie Grace, Rebecca Mader, Elizabeth Mitchell, Dominic Monaghan, Ian Somerhalder, John Terry, Sonya Walger i Cynthia Watros na uvodnoj špici postavljeni su među glavne glumce.

Šestu sezonu serije gledalo je u prosjeku 10 milijuna ljudi.

## Izvori

## Vanjske veze
* Popis epizoda serije ''Izgubljeni''  na ABC.com
* Popis epizoda serije ''Izgubljeni''  na TV.com
* Popis epizoda serije ''Izgubljeni'' na Lostpedia